**Az előterjesztést megtárgyalta:**

* Oktatási és Szociális Bizottság
* Jogi és Társadalmi Kapcsolatok Bizottsága
* Gazdasági és Városstratégiai Bizottság

 *A határozati javaslatot törvényességi*

 *szempontból megvizsgáltam:*

 */: Dr. Károlyi Ákos :/*

 *jegyző*

**ELŐTERJESZTÉS**

**Szombathely Megyei Jogú Város Közgyűlésének 2017. április 27-i ülésére**

**Javaslat az óvodai feladatellátásra vonatkozóan megkötött megállapodások módosítására**

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 6. pontja alapján az óvodai ellátás biztosítása a helyi önkormányzat kötelezően ellátandó feladata. A nemzeti köznevelésről szóló 2011. évi CXC. törvény (a továbbiakban: Nkt.) 74. § (2) bekezdése alapján az óvodai nevelésről a települési önkormányzat intézmény alapítása és fenntartása, vagy köznevelési szerződés útján gondoskodik. Az Nkt. rendelkezése alapján Sé, Salköveskút és Tömörd községek önkormányzata az óvodai feladatok ellátását Szombathely Megyei Jogú Város Önkormányzatával kötött feladat-ellátási megállapodás alapján biztosítja.

A szerződésben vállalt feladatok teljesítéséért az önkormányzati óvodákba járó gyermekekre tekintettel az érintett települések hozzájárulást fizetnek.

A szerződésben foglaltak alapján a fizetendő hozzájárulás összegét az óvodai ellátáshoz kapcsolódóan tárgyévre tervezett összes kiadás, valamint a tárgyévre tervezett, az egyes köznevelési és gyermekétkeztetési feladatokhoz kapcsolódó központi támogatás és intézményi működési bevételek különbözetének figyelembe vételével, az óvodai ellátást igénybe vevők létszáma alapján 1 gyermekre vetített összegben kell meghatározni.

Az Önkormányzat 2017. évre vonatkozóan az önkormányzati fenntartású óvodák működésével összefüggő kiadásokra (az óvodák, illetve a Szombathelyi Köznevelési GAMESZ költségvetésében) 2.191.353 e Ft-ot biztosított. 2017. évre vonatkozóan az egyes köznevelési és gyermekétkeztetési feladatokhoz kapcsolódóan igényelt központi támogatás összege 1.583.471 e Ft, az óvodák működésével összefüggő bevétel összege 132.978 e Ft. A 2016. októberi OSA statisztikában szereplő óvodásgyermek létszám 2.432 fő. Az előző adatok alapján 2017. évben 1 óvodás bekerülési költsége 195.273 Ft/év, vagyis az önkormányzati kiegészítés összege 16.273,- Ft/hó/gyermek.

A 2016. évi hozzájáruláshoz képest, amely 6.850,- Ft/hó volt, jelentősen megemelkedett az egy óvodás bekerülési költsége. A költségnövekedést több tényező együttes hatása okozza: 2017. január 1. napjától 16 %-al nőtt az étkeztetés szolgáltatási árának rezsikulcsa, továbbá jelentősen megnőtt az ingyenesen étkezők létszáma, amelyre tekintettel emelkedett az étkezés költsége. A minimálbér változása miatt növekedett a bérköltség is.

Fentiekre tekintettel javasolom, hogy a települések által fizetendő hozzájárulás összege (a települések kezdeményezésére is tekintettel) 2017. június 30-ig a 2016. évi összegben, 2017. július 1. napjától 16.270,- Ft/hónap/gyermek összegben kerüljön meghatározásra**.**

A hozzájárulás összegének meghatározásán kívül a szerződések egyéb rendelkezései változatlanul hatályban maradnak.

Szombathely Megyei Jogú Város Önkormányzata, valamint

* Sé Község Önkormányzata közötti, a módosítással egységes szerkezetbe foglalt feladatellátási megállapodás az előterjesztés 1. számú,
* Salköveskút Község Önkormányzata közötti, a módosítással egységes szerkezetbe foglalt feladatellátási megállapodás az előterjesztés 2. számú,
* Tömörd Község Önkormányzata közötti, a módosítással egységes szerkezetbe foglalt feladatellátási megállapodás az előterjesztés 3. számú mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. április „ ”**

 **(: Dr. Puskás Tivadar :)**

**HATÁROZATI JAVASLAT**

**…/2017. (IV. 27.) Kgy. számú határozat**

1. Szombathely Megyei Jogú Város Közgyűlése a „Javaslat az óvodai feladatellátásra vonatkozóan megkötött megállapodások módosítására” című előterjesztést megtárgyalta, és Szombathely Megyei Jogú Város Önkormányzata, valamint
	1. Sé Község Önkormányzata között az óvodai nevelésre vonatkozóan megkötött, a módosítással egységes szerkezetbe foglalt feladatellátási megállapodást az előterjesztés 1. számú,
	2. Salköveskút Község Önkormányzata között az óvodai nevelésre vonatkozóan megkötött, a módosítással egységes szerkezetbe foglalt feladatellátási megállapodást az előterjesztés 2. számú,
	3. Tömörd Község Önkormányzata között az óvodai nevelésre vonatkozóan megkötött, a módosítással egységes szerkezetbe foglalt feladatellátási megállapodást az előterjesztés 3. számú,

melléklete szerinti tartalommal jóváhagyja.

1. A Közgyűlés felhatalmazza a polgármestert az 1. pontban foglalt megállapodások aláírására.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 /a végrehajtás előkészítéséért:

 dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal /1. pont vonatkozásában /

 2017. május 15. /a 2. pont vonatkozásában/